## La Generalitat i l’Ajuntament de Carlet comencen els treballs en el clavegueram afectat per les riuades

*** Les primeres actuacions han començat després de la firma del conveni de col·laboració entre Vaersa i el municipi**

La Generalitat i l’Ajuntament de Carlet han iniciat els treballs de reparació de la xarxa de clavegueram afectat per les inundacions. Esta actuació forma part de la iniciativa posada en marxa per la Conselleria de Medi Ambient, Infraestructures i Territori i l’empresa pública Vaersa perquè els consistoris puguen agilitzar la contractació d’emergència de les obres necessàries després de les riuades del passat mes d’octubre.

Les primeres actuacions s’han iniciat després de la firma de l’acord entre Vaersa i el consistori, i té l’objectiu de garantir que les infraestructures essencials recuperen el seu funcionament de manera ràpida i eficient, evitant nous problemes derivats de possibles pluges intenses.

L’empresa pública Vaersa, dedicada a la gestió mediambiental i el desenrotllament de tecnologies per a la gestió de residus, serà l’encarregada d’executar estes contractacions. Gràcies a la seua intervenció, es podrà simplificar la tramitació administrativa i agilitzar l’ús dels fons del Govern, així com els del consistori.

Cal recordar que molts ajuntaments afectats per les inundacions fa mesos que esperen  les subvencions estatals, el procés de les quals s’ha vist retardat. En este context, la iniciativa de la Generalitat es presenta com un instrument per a respondre a les necessitats immediates dels municipis, oferint suport directe en la recuperació d’infraestructures crítiques i en la gestió de recursos per a la reconstrucció local.

Des de la Conselleria de Medi Ambient, Infraestructures i Territori s’està acompanyant als ajuntaments durant tot el procés, des de la planificació fins a l’execució de les obres. Esta col·laboració busca no solament reparar els danys ocasionats per la riuada, sinó també reforçar la resiliència dels sistemes de clavegueram davant de futurs episodis de pluja, contribuint a la seguretat, el benestar i l’estabilitat de les comunitats afectades.

Fecha: 16/10/2025